Ontvoerde Pta-sakeman ná 137 dae vrygelaatOmar Carrim (76) Omar Carrim (76), die sakeman van Pretoria wat in Augustus ontvoer is, is ná 137 dae met sy gesin herenig. Yusuf Abramjee, teenmisdaad-aktivis, het gesê hy kan die vrylating van Carrim bevestig. “Hy is Maandagaand omstreeks 22:30 in Olifantsfontein vrygelaat,” het Abramjee gesê. Maroela Media het vroeër berig Carrim is op 3 Augustus ontvoer kort nadat hy sy onderneming, Home Hyper City in Pretoria se middestad, verlaat het. Hy was op pad na sy huis in Laudium, maar het nooit daar opgedaag nie. Die sakeman se uitgebrande motor is die dag nadat hy verdwyn het naby Erasmia gevind. Carrim is ná sy vrylating in ŉ hospitaal – geen besonderhede is verstrek nie – opgeneem waar hy mediese behandeling ontvang. “Ons versoek privaatheid. Kom ons gee die slagoffer en sy familie tyd en ruimte om van die beproewing te herstel,” het Abramjee gesê. Abramjee het gesê die Carrim-familie het familielede, vriende en die gemeenskap bedank vir al die ondersteuning en bystand sedert Carrim verdwyn het. “Ons is baie dankbaar teenoor almal en ons wil graag die Here bedank omdat hy ons vader en broer aan ons terugbesorg het. Dankie vir al die gebede en die morele ondersteuning van die publiek,” lui ŉ boodskap van die familie. Abramjee het ook sy dank teenoor die wetstoepassers uitgespreek. Die gesin wou nie onmiddellik verder kommentaar kewer nie. “Ons is net dankbaar hy is veilig terug.” Die polisie kon nie onmiddellik bereik word vir kommentaar nie.